CONRADUS DE EBRACH

SERMON-P2

Flumen Dei repletum est aquis, Psalmo 66 [LXVIto]. Fons sapientiae Verbum Dei in excelsis, a quo fluit et profluit universitas rerum, creaturarum, visibilium et invisibilium, largifluae bonitatis suae gerulum ac praeconem effundit specialem, scilicet Magistrum Petrum Lombardun, qui, rore caelestis gratiae perfusus, in secundo libro ostendit qualiter Deus gloriosus et sublimis ab ideali in trinae\* praeconceptionis thalamo mundialis palatii fabricam foras evocavit et mentale Verbum quod ab aeterno de mundialium creaturarum productione conceperat, reali eorundem existentia velud materiali Verbo depinxit, non exterioris instrumenti laborante suffragio, non materiae praeiacentis auxilio, non indigentiae stimulante flagitio, sed solius voluntatis imperio suaeque bonitatis participio principali existente motivo, sicut prohemialiter per ipsum distinctione prima secundi libri per totum, executive vero et specialiter per totius libri secundi processum.

 Et sic patet quod flumen divinarum *Sententiarum*, id est, libri MAGISTRI PETRI, nedum plenum est aquis beatificae refectionis, de quibus in Psalmo: Super aquam refectionis etc., de quibus dictum est in primo, verum etiam est repletum aquis mirificae operationis vel plasmationis, de quibus agit in hoc secundo. Et de istis habetur Genesis primo: Fiat firmamentum in medio aquarum. Item, Spiritus Domini ferebatur super aquas. De quarum mirificentia dicit Psalmista: Mirabilia opera tua et anima mea cognoscet nimis.

 Sic igitur quantum ad istum secundum rivulum huius divini fluminis dicere possumus quod ipsum repletum est aquis. Flumen igitur Dei repletum est aquis. In quibus verbis prosequendo divisionem factam in primo principio, quae fuit quadrimembris, cuius primum erat quod in verbis praemissis consideratur immensae divinitatis mira profunditas ac generatio inenarrabilis sumi Genitoris, ubi emanat pluralitas personarum in unica, et super simplici essentia. Et hoc cum dicitur in verbis praemissis Flumen. De quo membro dicebatur ibidem, et tractatum est de illa materia libro primo.

 Sed quantum ad istum librum secundum dixi quod secundo innuitur in verbis praemissis creatae entitatis almi conditoris, quod notatur cum dicitur Dei. Omnia enim per ipsum, scilicet Deum, facta sunt, Iohannis 1. Ubi dixi contemplandam productionem multiplicem creaturarum in propria existentia, quoniam invisibilia Dei teste Apostolo per ea quae facta sunt intellecta\* conspiciuntur. Et ideo amirando contemplemur et contemplando miremur mirabilem opisficem in huius mundi mirabilem, nam quid mirandius quam quod mundus iste sensibilis ex nihilo per Conditoris efficientiam sumpsit exordium? Numquid etiam mirabilis est caeli curia in agere laetabundo in luminosis terrae, solis, et lunae, in coruscantibus planetarum lampadibus, in rutilantium globis astrorum, in variisque stellarum incursibus? Numquid mirabilis est terra in nemorum frondibus, in camporum floribus, in fluctuum dulcoribus (!), in animalium diversis figuris et coloribus? Sed numquid [O 54rb] mirabiles elationes maris et depressiones in multuosis tempestatibus et procellis in quarum exitibus subterraneis et reditibus in multitudine piscium et navibus? Numquid etiam mirabiles impressiones aeris in tonitruis et fulminibus, ventis et nubibus, in nive et grandinibus, in rore et pruina, et in pluviis, in multiphariis virtutibus geminarum et herbarum, membris,\* in mineris et metellorum generibus? Sed quis mortalium innumeralia numerare sufficit et imperscrutibilia insufficienti scrutinio perscrutari quae fecit Deus mierabilia magna? Solus certe, solus Ille Cuius sapientiae non est numerus hoc sufficit. Quanto igitur purioris intelligentiae quis figeat acumen, tanto solertia diligentiori miretur ea mirabilia quae tractantur in hoc secundo, scilicet opera ALTISSIMI.

 Miretur, inquam, primo contemplando pure spiritualia, qualiter per inaequalia gaudia sed et paenalia disproportionantur, de quo tractatur a distinctione 2a usque ad 12am inclusive. Ubi primo MAGISTER ostendit quomodo LUCIFER, superbiens et legio consentiens, ruit ad inferiora, quantum ad maorum aversionem. Secundo quomodo turba proficiens a Deo non deficiens lucet ut aurora, quantum ad bonorum angelorum confirmationem. Ponit enim qualiter inquinati digne sunt prostrati flammis artioribus, qualiterque beati sunt sic adornati dignis splendoribus, quia fulgent ut splendor firmamenti, ut lapides vim in supernae civitatis splendore inestimabili.

 Secundo quilibet mentis acumine praeditus mire contemplando opera pure corporalia quae Dei providentia gubernantur, de quibus agitur a distinctione 12a inclusive usque ad 16am exclusive.

 Tertio contempletur opera partim spiritualia et partim corporalia, cuiusmodi sunt homines, de quibus operibus tractatur a distinctione 16a inclusive usque ad finem hoc ordine, quia primo agitur de hominibus secundum eorum statum primum et primam iustitiam, a distinctione 16a usque ad 21am exclusive. Secundo MAGISTER describit eorum lapsum et iniustitiam et dictae iniustitiae causam multiplicemque circumstantiam, a distinctione 21a usque ad finem, et primorum hominum iniustitiae in posteros transitionem etc.

 Haec igitur contemplando mirabilia opera Dei triphariam\* divisa secundum genus cognoscat mens ad increatae Trinitatis sacramentum contemplandum, hic per speciem et in eius enigmate et postea facie ad faciem, in lumine scilicet gloriae, cuius nos dignos efficiat Creator omnium Deus qui super omnia benedictus.